b'\n_START_ARTICLE_\nKatla\n_START_SECTION_\nGeografija in zunanji videz\n_START_PARAGRAPH_\nKatla je eden najve\xc4\x8djih ognjenikov na Islandiji. Nahaja se severno od vasi V\xc3\xadk \xc3\xad M\xc3\xbdrdal in vzhodno od manj\xc5\xa1ega ledenika Eyjafjallaj\xc3\xb6kull. Vrh Katle dosega 1512 metrov nadmorske vi\xc5\xa1ine in je delno pokrit z ledenikom M\xc3\xbdrdalsj\xc3\xb6kull. Celoten sistem zavzema povr\xc5\xa1ino 595 km\xc2\xb3. Del istega ognjeni\xc5\xa1kega sistema je tudi kanjon Eldgj\xc3\xa1._NEWLINE_Kaldera ognjenika Katla ima premer 10 km in je prekrita z 200\xe2\x80\x93700 metri ledu. Katla obi\xc4\x8dajno izbruhne na 40 do 80 let. Razlitje vode pri izbruhu leta 1755 je bilo ocenjeno na 200 000 do 400 000\xc2\xa0m\xc2\xb3/s, kar je primerljivo s pretokom rek Amazonke, Mississippija, Nila in Jangce skupaj (okoli 266 000\xc2\xa0m\xc2\xb3/s).\n_START_SECTION_\nIzvor imena\n_START_PARAGRAPH_\nIme Katla izvira iz besede ketill ("kotli\xc4\x8dek"), ki se nana\xc5\xa1a na obliko ognjenika. "Katla" se uporablja tudi kot \xc5\xbeensko ime.\n_START_SECTION_\nTrenutna dejavnost\n_START_PARAGRAPH_\nKatla ka\xc5\xbee znake vzburjenosti od leta 1999 in geologe skrbi, da bi v bli\xc5\xbenji prihodnosti lahko izbruhnila. Spremljanje dejavnosti je bilo poostreno po marcu 2010, ko je izbruhnil sosednji manj\xc5\xa1i ognjenik pod ledenikom Eyjafjallaj\xc3\xb6kull. Izbruh tega bli\xc5\xbenjega ognjenika marca in aprila 2010 po skoraj dvestoletnem mirovanju je nekatere geofizike navdal s strahom, da bi utegnil spro\xc5\xbeiti izbruh ve\xc4\x8dje in nevarnej\xc5\xa1e Katle. V zadnjih 1000 letih so vsi trije znani izbruhi Eyjafjallaj\xc3\xb6kulla spro\xc5\xbeili kasnej\xc5\xa1i izbruh Katle._NEWLINE_Po izbruhih Eyjafjallaj\xc3\xb6kulla leta 2010 je 20. aprila islandski predsednik \xc3\x93lafur Gr\xc3\xadmsson dejal, da "se \xc4\x8das izbruha Katle bli\xc5\xbea \xe2\x80\xa6 mi (Islandija) smo pripravljeni \xe2\x80\xa6 skrajni \xc4\x8das je, da se tudi evropske vlade ter letalske dru\xc5\xbebe po Evropi in svetu za\xc4\x8dno pripravljati na morebiten izbruh Katle"._NEWLINE_Pri Katli se bele\xc5\xbei pove\xc4\x8dana potresna dejavnost vse od izbruha Eyjafjallaj\xc3\xb6kulla, vendar drugi znaki bli\xc5\xbenjega izbruha \xc5\xa1e niso bili opa\xc5\xbeeni. Do teh potresov prihaja pove\xc4\x8dini na severozahodnem robu kaldere. 9. oktobra 2010 je bilo na postajah okoli Katle zaznano nenadno harmoni\xc4\x8dno tresenje, ki je znak mo\xc5\xbenega prihajajo\xc4\x8dega izbruha._NEWLINE_Od leta 2010 vulkanologi nadalje spremljajo Katlo, zavedajo\xc4\x8d se, da je \xc5\xa1e vsakokrat v znani zgodovini pri\xc5\xa1lo do njenega izbruha nekaj mesecev po izbruhu Eyjafjallaj\xc3\xb6kulla. Islandski meteorolo\xc5\xa1ki urad na svoji spletni strani redno objavlja poro\xc4\x8dila o potresni dejavnosti tako Eyjafjallaj\xc3\xb6kulla kot Katle.\n_START_SECTION_\nDejavnost leta 2011\n_START_PARAGRAPH_\nLeta 2011 je sode\xc4\x8d po geolo\xc5\xa1ki dejavnosti pri\xc5\xa1lo do zelo majhnega izbruha pod ledom. Junija 2011 je bilo pri Katli spet zaznano harmoni\xc4\x8dno tresenje. Nekaj dni kasneje je v kalderi pri\xc5\xa1lo do roja potresov, kar je nakazovalo na premikanje magme v ognjeniku in pove\xc4\x8dalo strahove pred izbruhom v bli\xc5\xbenji prihodnosti._NEWLINE_8. in 9. julija je pri\xc5\xa1lo do nove okrepitve harmoni\xc4\x8dnega tresenja, ko se je zgodil manj\xc5\xa1i izbruh Katle. Na ledeniku so se pojavile razpoke, kot tudi kotel. Islandski mediji so poro\xc4\x8dali, da se je verjetno za\xc4\x8del manj\xc5\xa1i podledeni\xc5\xa1ki izbruh. 9. julija zjutraj je pri\xc5\xa1lo do ledeni\xc5\xa1ke poplave ("j\xc3\xb6kulhlaup"-a) v reko M\xc3\xbalakv\xc3\xadsl in kasneje tudi v reko Sk\xc3\xa1lm. Most \xc4\x8dez M\xc3\xbalakv\xc3\xadsl je bil uni\xc4\x8den, kot tudi nekateri drugi odseki islandske kro\xc5\xbene ceste. Piloti helikopterjev, ki so preletavali ledenik, so poro\xc4\x8dali tudi o razpokah v ledeniku. Znanstveniki, ki so spremljali dejavnost, so izjavili, da domneve o "zelo majhnem" izbruhu pod ledenikom niso podprte z vizualnimi ali seizmolo\xc5\xa1kimi dokazi.\n_START_SECTION_\nDejavnost v letih 2016 in 2017\n_START_PARAGRAPH_\nPod Katlo je bilo spet zaznano tresenje konec avgusta 2016._NEWLINE_V ledeniku M\xc3\xbdrdalsj\xc3\xb6kull je bil 29. avgusta izmerjen potresni roj v severnem pokrovu kaldere Katle. Z magnitudo 4,5 so bili to najmo\xc4\x8dnej\xc5\xa1i potresi v Katli vse od leta 1977. 11. septembra je spet pri\xc5\xa1lo do roja potresov, od katerih je najmo\xc4\x8dnej\xc5\xa1i imel magnitudo 3,3._NEWLINE_Februarja 2017 se je potresna dejavnost ognjenika nadaljevala.'